આરટીડીસી એટલે રાજસ્થાનની શાન... મહેમાનોને આવકારવા માટે રાજસ્થાન સરકારની આ હોટલો શિરમોર ગણાય છે. મહેમાન નવાજીશ કરતા હોટલના સંચાલકોની સર્વિસ કાબિલેદાદ હોય છે. રાજસ્થાની પહેરવેશ અને ખાણી-પીણીથી આ હોટલોમાં દરરોજ ધમધમાટ રહેતો હોય છે. એડવાન્સ બુકીંગ કરાવીને જ આ હોટલોમાં જવાનું હોય છે. અફસોસ-- આરટીડીસી—નો આ ભૂતકાળ છે. આજે આરટીડીસીની હોટલો ગોડાઉનથી ઓછી નથી. એક રાજસ્થાની ઓફિસરે કહ્યું હતું કે અમારા મુલતમાં રાજ્યની શાન ગણાતી આરટીડીસીની હોટલોમાં પ્રવાસીઓ આવતા નથી, કારણ કે પહેલા જેવી જાહોજલાલી જોવા મળતી નથી. તેમને આમ થવાનું કારણ પૂછતાં તેઓ કહે છે કે- રાજસ્થાનના જે શહેરમાં અથવા તો જે હાઇવે પર આરટીડીસીની હોટલો આવેલી છે તેની બાજુમાં જ ટુરિઝમ અને ઉદ્યોગ વિભાગના ઉચ્ચ અધિકારીઓની પ્રાઇવેટ હોટલો બની ચૂકી છે. રાજસ્થાન કોંગ્રેસ અને ભાજપના નેતાઓ પણ હોટલ વ્યવસાયમાં મોટા ભાગીદાર બનેલા છે. ઓફિસરોની હોટલનો ચલાવવા માટે રાજસ્થાનમાં આરટીડીસીનો ભોગ લેવાયો છે. રાજસ્થાનની શાન હવે ઘસાતી જાય છે. આ હોટલોની માવજત કરનારા તેમની દુકાનો ખોલીને બેસી ગયા છે, પરિણામે આ હોટલો ખોટનો મોટો ખાડો બની ચૂકી છે. હવે ખંડિયેર બોલ રહા હૈ...